הוועדה המיוחדת לצדק חלוקתי ולשוויון חברתי, כנסת 20, פרוטוקול מספר 80, 2017-07-17 12:30

מכלוף מיקי זוהר: שלום לכולם, אני מתכבד לפתוח את הוועדה לצדק חלוקתי ושוויון חברתי.

מכלוף מיקי זוהר: הנושא שיש לנו לפנינו היום הוא המרכז הרפואי ברזילי – היערכות לפתיחת הבניין הכירורגי המוגן בבית החולים היחיד בעוטף עזה.

מכלוף מיקי זוהר: בכלל, אנחנו מאוד מאוד מעריכים את שר הבריאות הרב יעקב ליצמן, שמשתתף היום ואגב, רב זו מעלה יותר גדולה משר, אז לכן אני מתעקש, אני צריך להגיד הרב השר יעקב ליצמן.

מיכאל מלכיאלי: הרב אורבך אמר שתואר שלא כותבים אותו על הקבר, הוא לא תואר.

מיכאל מלכיאלי: שר לא כותבים על מצבה.

יעקב ליצמן: יש כאלה שכותבים.

מיכאל מלכיאלי: כנראה שאין משהו אחר לכתוב.

מכלוף מיקי זוהר: אני מאוד מעריך את זה שהגעת, אני מודה לך על כך ומאחל לך המשך עשייה פורייה במשרדך החשוב, שאתה עושה פלאים בו, לעניות דעתי, עם כל הקשיים והסיטואציות הלא פשוטות שאתה צריך להתמודד איתן.

מכלוף מיקי זוהר: אנחנו, כמובן, בפתח הדברים, נאפשר לשר לומר כמה דברים, מיד אחר כך נשמע את הגורמים הרלבנטיים, כולל מנהל בית החולים שהגיע לכאן, ד"ר יחזקאל לוי, שאנחנו מעריכים מאוד את עבודתך.

מכלוף מיקי זוהר: אני חייב לומר בהזדמנות זו, אתה בתפקיד חמש שנים ואני חושב שמי שביקר בבית החולים ברזילי לפני חמש שנים ומבקר בו היום יראה סיפור אחר לגמרי.

מכלוף מיקי זוהר: באמת עבודה מדהימה ובית החולים מתקדם.

מכלוף מיקי זוהר: אגב, אתמול קיבלת פרגון מקולגה שלך, שוקי שמר.

מכלוף מיקי זוהר: ביקרתי בבית החולם אסותא והוא פרגן לך, הוא אמר שעשית שם עבודה טובה ואני כמובן מצטרף לדברים, ויישר כוח.

מכלוף מיקי זוהר: כן, כבוד השר, בבקשה, אדוני, בפתח הדברים כמה מלים ממך.

יעקב ליצמן: תודה רבה אדוני היושב ראש.

יעקב ליצמן: הנושא של בית החולים ברזילי עומד לפתחי כבר הרבה זמן, מאז שבית החולים באשדוד הולך ומתקדם, אנחנו לקראת פתיחה בעוד שלושה חודשים, ברור שזה עושה קצת נזק, גם תקציבי וגם לעוד דברים לגבי בית החולים ברזילי.

יעקב ליצמן: אני ביקרתי בבית החולים ברזילי לפני חודשיים או משהו כזה ואמרתי לחזי דבר אחד ברור, זו האבן יסוד שלי לגבי כל הדברים, כל מה שהמחלקות של בית החולים אסותא באשדוד קיבלו הוא יקבל, על אף שהוא קטן יותר, לא משנה, הוא יקבל, בכדי שתהיה לו תחרות עם בית החולים אסותא.

יעקב ליצמן: אני חושב שחזי עושה עבודה נפלאה שם, עושה עבודה טובה.

יעקב ליצמן: ביקרתי, ראיתי את הפיתוח שקורה שם, הוא מתחדש ובהחלט צריך לתמוך בו.

יעקב ליצמן: אז כפי שאמרתי, אנחנו נעשה את הכול שבית החולים יוכל להתחרות בצורה נאה עם בית חולים אחר.

יעקב ליצמן: אחת הבעיות שאין לי מענה זה משיכת רופאים ואחיות מבית חולים לבית חולים.

מכלוף מיקי זוהר: עושים תחרות בין בתי החולים, מי ייקח.

יעקב ליצמן: זו תחרות גם כן, כי דרך הטבע, בית חולים חדש כמו אסותא, הוא יש מאין, הוא מתחיל באפס, אוטומטית הוא לוקח מכל מקום קצת.

יעקב ליצמן: כמובן יש תוספת, יש לנו תוספת אחיות השנה, 500 אחיות חדשות, יש, אבל ברור שהוא לוקח.

יעקב ליצמן: הכלל במשרד הבריאות אומר כך, אם הוא ייקח פה ושם אחד אנחנו לא נגיב, אבל אם הוא יתחיל לקחת מסות אנחנו נפסיק את זה, לא נרשה את זה.

יעקב ליצמן: זה בדיוק כמו שהיה כאן עם הדסה, לא אתן שום מסות, שום מנהל ומחלקות וכל הדברים האלה, לא ניתן, זה אסור, זה פוגע בבית החולים הקיים.

יעקב ליצמן: יש לי בכלל בעיה, זה דיון נפרד, זה לא כרגע, על העברת רופאים מבית חולים לבית חולים, מבית חולים לקופת חולים, מקופת חולים לקופת חולים, מקופת חולים לבית חולים, מכל הכיוונים יש לי רק בעיות שם.

יעקב ליצמן: ההתחרות לא הוגנת שם, עם סכומים אסטרונומיים.

יעקב ליצמן: הודעתי גם לרופאים וגם לאחיות, אנחנו בודקים בימים אלה וצריך לתת את הדעת ואיך להפסיק את זה.

יעקב ליצמן: כולם מבינים שצריך להפסיק את זה, איך?

יעקב ליצמן: אני לא יודע עדיין אבל עובדים על זה.

יעקב ליצמן: לסיכום, מה שאני רוצה להגיד, זה ברור מאוד, אנחנו חושבים שאשקלון- ברזילי יש לו בהחלט עתיד, הוא התפתח יפה, מנהל מצוין, נעזור לו כמה שניתן.

יעקב ליצמן: הוא בפריפריה אז בוודאי צריך לתת לו.

יעקב ליצמן: פה ושם יש דברים אחרים, אנחנו נשקול.

יעקב ליצמן: תודה.

מכלוף מיקי זוהר: אני חייב לומר קודם כל לשר, אני הרי הקמתי את הוועדה הזו לפני כשנה, לצדק חלוקתי ושוויון חברתי, כדי לצמצם פערים בפריפריה ואני רוצה לציין לשבח שמדיניות המשרד היא לצמצם פערים בין הפריפריה למרכז.

מכלוף מיקי זוהר: רואים את זה הלכה למעשה, לא רק בדיבורים ובסיסמאות, רואים כיצד אתם דוחפים תקציבים לאזור הדרום והצפון ולאו דווקא לאזור המרכז וזה דבר מבורך.

מכלוף מיקי זוהר: כמובן שיש עוד הרבה דברים לעשות, העבודה היא עוד רבה והדרך עוד ארוכה וקשה אבל, זה הולך לכיוון הנכון.

מכלוף מיקי זוהר: אני מודה לך - - -

יעקב ליצמן: יש לנו מחלקה, המשרד היחיד שיש לו מחלקה לצמצום פערים בפריפריה.

מכלוף מיקי זוהר: זה מעולה ומבורך וזה גם נותן את אותותיו ואני גם בטוח שבמרוצת השנים יראו את השוני מבחינת השינוי שאנחנו מבקשים, כולל ה-100 מיטות שעכשיו העברתם לביצוע בסורוקה, אחרי הדיון שנערך פה בוועדה.

מכלוף מיקי זוהר: אני מקווה שגם היום נמשיך ונביא להישגים.

מכלוף מיקי זוהר: אז אנחנו נשמע קודם כל את מנהל בית החולים, הוא יציג גם איזושהי מצגת קצרה עם כל מיני נתונים מעניינים ומשם נוכל להמשיך להתקדם ולצלול פנימה לסוגיה.

<יחזקאל לוי: תודה רבה.

<יחזקאל לוי: אל"ף, אני מודה לך על קיום הישיבה ואני רוצה לפתוח במה שאתה פתחת ולהודות לשר שהוא כאן ולהודות על פעילותו, רבת השנים מבחינתי, כשאני בתפקיד, וגם בראותי אותו כשהייתי ראש מינהל רפואה, על דאגתו לפריפריה ועבודתו.

<יחזקאל לוי: אנחנו באים לכאן כדי להציג קצת על האזור הפריפרי שלנו ולראות למה חשוב בית חולים מפותח, טכנולוגי, חי, נושם, אומרים גם בועט, אבל אנחנו לא בועטים באף אחד, אז חי ונושם לטובת תושבי הפריפריה ובאיזה שלב אנחנו נמצאים כרגע על גרף הזמן כדי להשלים את המהפך שאנחנו מחוללים בבית החולים.

<יחזקאל לוי: אני חושב שאנחנו מחוללים מהפך.

<יחזקאל לוי: אני רוצה לומר לך, אדוני השר, חלק ניכר מהמהפך ללא ספק לא היה מתחולל ללא עזרתך ועזרת הממשלה.

<יחזקאל לוי: ללא ספק.

<יחזקאל לוי: אנחנו באים פה להגיד שצריך עכשיו את המאמץ האחרון בישורת האחרונה, איפה שאנחנו מרגישים קצת תקועים, לא רק בגלל שקם בית חולים מתחרה, שגם הוא מוסיף לעניין, ואנחנו לא באים לדבר כרגע על בית החולים המתחרה לחלוטין, אנחנו באים לדבר על בית החולים ברזילי.

<יחזקאל לוי: הכנו מצגת על האזור ואני ארוץ עליה.

<יחזקאל לוי: אל תיבהלו מהשקפים, אני ארוץ עליה כדי להגיד את הרעיון שלשמו אנחנו כאן.

<יחזקאל לוי: אנחנו בית חולים שיש לו 557 מיטות, כמעט 600 ואנחנו נמצאים בערך, כמו שגם השר יודע מהסטטיסטיקה שפורסמה במשרד, מעבר לחוסר הכללי במיטות, אנחנו בבית החולים נמצאים עם כמיטה אחת ל-1,000 נפש.

<יחזקאל לוי: כך נמצא אזור הדרום.

<יחזקאל לוי: מיטה אחת ל-1,000 נפש ואנחנו מדברים על ממוצע ארצי של 1.8 מיטות ל-1,000 נפש, שגם הוא מספר נוראי.

<יחזקאל לוי: מה שעוד מאפיין את האזור שלנו ותומך אותנו בתוספת המיטות שביקשנו, ועכשיו היא בדיון מול האוצר, לא רק אנחנו, בכל בתי החולים, הוא שאנחנו נמצאים באזור שהוא מאוד מבוגר יחסית.

<יחזקאל לוי: מדינת ישראל הולכת ומתקששת, הדרישה לרפואה הולכת ועולה, אנחנו נמצאים באזור שעל פי הלמ"ס הוא קשיש יותר, חוץ אולי מאזור תל אביב, הוא בין הקשישים, 12% מעל גיל 65.

<יחזקאל לוי: תוחלת החיים בדרום, אנחנו רואים כאן, אשקלון בצבע ארגמן, תוחלת החיים שעלתה מאוד בישראל בשנים האחרונות, בשל רמת הרפואה, אבל תוחלת החיים באשקלון עדיין נותרה בעינה, נמוכה.

<יחזקאל לוי: אנחנו רואים שכלל האוכלוסייה, 11% הם מעל 65, אצלנו 12%.

<יחזקאל לוי: אנחנו רואים את זה יום יום בבית החולים, יום יום במסדרונות בית החולים.

<יחזקאל לוי: אנחנו רואים את אותם קשישים שמגיעים ממוסדות ושנדרשים לרפואה מאוד מורכבת.

<יחזקאל לוי: תמותת תינוקות ירדה מאוד יפה בארץ, גם בפעילות של עשרות שנים של מערכת הבריאות, בדרום היא עדיין בין הגבוהות.

<יחזקאל לוי: זה המרכז הרפואי שלנו, המרכז הרפואי ברזילי, בצורתו הקלאסית, מלמעלה.

<יחזקאל לוי: מבנה ישן, נולד בשנת 1961, חלק מהמבנים עדיין מהתקופה הזאת וכמובן אינו ממוגן.

<יחזקאל לוי: זה חלק עיקרי מהדיון שלנו.

<יחזקאל לוי: למה לא ממוגן?

<יחזקאל לוי: אנחנו רואים את התמונה שאני מרבה להראות להרבה תיירים מהעולם ואנשי פרלמנט שבאים מכל מיני מקומות בעולם, כדי להציג את הצד הישראלי, אנחנו רואים את בית החולים, אנחנו רואים את אזור התעשייה עם מבנים אסטרטגיים של מכלי התפלה, מאגרי דלק, חברת החשמל וכמה קילומטרים משם אנחנו רואים את עזה, את בית חנון ועזה, שמשם יורים, 10 ק"מ בערך מבית החולים ברזילי.

<יחזקאל לוי: ראינו את כל המציאות ההזויה הזו שאנחנו חיים בה, בוודאי ב"צוק איתן".

<יחזקאל לוי: אנחנו משרתים 500,000 תושבים מהאזור.

<יחזקאל לוי: אני רוצה כבר לומר לשאלה המתבקשת, אנחנו משרתים היום 15% מתושבי אשדוד.

<יחזקאל לוי: אני מניח שה-15% האלה יירדו, אבל אני רוצה לומר שהגידול הדמוגרפי הצפוי באשקלון לאור הסכמי הממשלה, של כ-120,000 איש באוכלוסייה מעורבת מבחינת גילאים והגידול הדמוגרפי הצפוי באשדוד, שנחתם ממש בשבועיים האחרונים עם כחלון בביקור שם, עשוי למלא את בתי החולים גם עם התזוזה הזאת של אוכלוסייה מבית החולים ברזילי לאשדוד.

<יחזקאל לוי: אנחנו הוכרנו כבית החולים אוניברסיטאי, שזה חלק מהמהפך שעשינו.

<יחזקאל לוי: אנחנו מלמדים סטודנטים מישראל, מהונגריה, מפולין, מארצות הברית, יש בית ספר לאחיות.

<יחזקאל לוי: אנחנו מאוד מאוד עלינו בהיבט האקדמי-מחקרי והאוניברסיטאי, זה חלק מהמהפך שבית החולים הזה עובר.

עליזה לביא: נוספו לכם יותר סטז'רים מאז 2014, מאז שהוכרתם כמוסד אוניברסיטאי?

<יחזקאל לוי: התווספו תקנים כבר ב-2012.

עליזה לביא: אחת המצוקות הגדולות שלנו בארץ, תקנים.

<יחזקאל לוי: נכון, התווספו תקנים כחלק מהסכם השכר דאז, אותם 1,000 תקנים שחלקם ניתנו לפריפריה.

<יחזקאל לוי: התווספו עוד מספר תקנים.

<יחזקאל לוי: עדיין אנחנו מרגישים מחסור בתקנים שיילך ויתפתח, לאור זה שהצעד הנכון מאוד שהממשלה עשתה, של הגברת מקומות הלימוד בישראל, מ-300 סטודנטים בשנת 2007-8 ל-650 סטודנטים שלומדים בארץ, עלייה במספר הרישיונות, כ-800 בשנה, שנותנים במדינת ישראל, עדיין אין את המענה המספיק בתקינה.

<יחזקאל לוי: אנחנו רואים היום תורים ארוכים של סטז'רים שרוצים להתמחות והצרה היא שזה קורה במגה בתי חולים ואם נדע לחזור לתמריצים ומענקים שניתנו בהסכם וניתנו כל שנה, אנחנו קיבלנו ששה מענקים ב-2017 בלבד למומחים, לא למתמחים, אם נדע לחזור למענקים ותמריצים, נוכל להביא את אותם מתמחים - - -

יעקב ליצמן: זו המדיניות של משרד הבריאות, להעביר מענקים, בעיקר אפשר להגיד כמעט רק למומחים.

יעקב ליצמן: אני לא מעונין כרגע במתמחים כי אני חושב שאני צריך לחזק את הפריפריה עם מומחים וזו המדיניות שלי.

עליזה לביא: להעביר תקנים של מומחים?

יעקב ליצמן: להעביר מענקים למומחים לפריפריה.

<יחזקאל לוי: אבל אז הם צריכים למשוך את המתמחים סביבם, זו המטרה.

יעקב ליצמן: זה יהיה באופן אוטומטי, אבל אני צריך להביא רופאים יותר טובים.

<יחזקאל לוי: צודק השר, לשם זה צריך את התקנים שעדיין לא ניתנו מספיק כדי לעמוד במה שהמדינה עשתה.

מכלוף מיקי זוהר: סוגיית התקנים, תיכף נדבר עליה.

<יחזקאל לוי: המדינה זיהתה את המחסור ברופאים.

עליזה לביא: כן, אבל היא המנוע לגידול, אדוני.

<יחזקאל לוי: המדינה אכן זיהתה את המחסור הזה בהרבה ועדות ואנחנו עומדים בפני המשבר ב-2020 כשהאוכלוסייה, והעלייה הרוסית בעיקר, תגיע לפרקה, תלך ותפרוש, ואנחנו נראה מחסור ברופאים.

<יחזקאל לוי: לכן צריך תקנים כדי להתחיל לקלוט אותם.

<יחזקאל לוי: לקלוט אותם, להכשיר אותם - - -

מכלוף מיקי זוהר: חוסר בתקנים, כן.

<יחזקאל לוי: כן.

<יחזקאל לוי: בית החולים כרגע עם 567 מיטות פלוס 40 פלוס 60, 30 מיטות אשפוז יום, 45 עריסות תינוקות ואנחנו רואים שיש עלייה בכל הפעילות, עלייה בניתוחים, עלייה ל-5,000 לידות, עלייה בביקורים במיון ל-116,000, תזכרו את זה, חדר המיון, עוד שנייה נדבר עליו.

<יחזקאל לוי: עלייה בימי האשפוז, וכמו שרואים, לשמחתנו, עשינו גם מהפך שירותי בכל התחומים, איכות, בטיחות, זיהומים, תשתיות, טכנולוגיה, בית החולים הולך קדימה ולכן אנחנו יושבים כאן.

<יחזקאל לוי: אחת הצרות שלנו, אנחנו מהר זולגים למסדרון.

<יחזקאל לוי: אנחנו עם שש מחלקות פנימיות, מחלקות שבכל אחת התקן הוא בין 40 ל-45 חולים.

<יחזקאל לוי: בחודשים הקשים אנחנו על 45 מיטות עם 60 ומשהו חולים.

<יחזקאל לוי: מיד החולה הראשון העודף יושב במסדרון.

עליזה לביא: כמה אנשי צוות?

עליזה לביא: רק תן לנו להבין.

<יחזקאל לוי: במשמרת בוקר, למשל, יש סדר גודל של 8 אחיות והרופאים הם בסדר גודל של 3-4 מומחים, 3-4 מתמחים, כשמתוכם עוד שניים בבית שהם תורנים ובין 08:00 ל-10:00 הם אמורים ללכת הביתה לפי החוק, אז אנחנו במיעוט רופאים שיטפל בחולים כל כך מורכבים וזה נראה כך.

<יחזקאל לוי: בואו נראה.

עליזה לביא: למה אתה במיעוט?

עליזה לביא: כי אין לך תקנים?

<יחזקאל לוי: כי אין תקנים, כן, כי חסרים תקנים, בהחלט.

<יחזקאל לוי: אני צריך גם להביא רופאים ולהיות אטרקטיבי.

עליזה לביא: לא הבנתי.

עליזה לביא: חסרים תקנים או שאתה צריך להיות אטרקטיבי כדי להביא רופאים?

<יחזקאל לוי: שני הדברים.

<יחזקאל לוי: חסרים תקנים ואני צריך להיות אטרקטיבי כדי להביא, לתקנים שאני מקווה שיהיו, להביא רופאים ראויים שיכולים באמת לקדם.

<יחזקאל לוי: לצורך העניין בוגרי הארץ, לצורך העניין בוגרי הונגריה, צריך להביא אותם.

<יחזקאל לוי: הם כיום מצטברים בתורים במגה בתי חולים במרכז, יותר נוח להם.

<יחזקאל לוי: עשו על זה עבודות, הראו מה קרה אחרי מתן התמריצים - - -

עליזה לביא: אבל יש תמריצים.

<יחזקאל לוי: אבל אין כיום תמריצים.

<יחזקאל לוי: התמריצים שניתנו בשנים שלאחר הסכם השכר שנחתם ב-1 באוגוסט 2011 והשני בדצמבר 2011, הוא נתן תמריצים לרופאים בעיקר בפריפריה, בעיקר למתמחים, כדי להביא מתמחים ולהמעיט את מספר התורנויות לרופא, שהיו מעל שש.

<יחזקאל לוי: הכסף הזה אזל כעבור שלש-ארבע שנים מההסכם ואז עשו הסכמי ביניים ונתנו עוד כסף לתמריצים, שקבעו כללי משחק קצת שונים.

<יחזקאל לוי: כללי המשחק הראשונים היו המקצועות במצוקה ופריפריה.

<יחזקאל לוי: זה היה בעיקר.

<יחזקאל לוי: אנחנו מכירים מקצועות שקשה להביא אליהם רופאים בגלל הקושי שבהם.

<יחזקאל לוי: הכסף הזה אזל, ובשנתיים האחרונות בדיונים בין משרד הבריאות לאוצר, נתנו תמריצים שבנו אותם לאוכלוסיות מסוימות, לא רחב כפי שהיה בתחילת ההסכם ובשנה האחרונה ניתנו, בדחילו ורחימו, אנחנו קיבלנו ששה תמריצים למומחים, לא למתמחים.

<יחזקאל לוי: אנחנו יודעים מעבודה שעשו בברוקדייל למשל, והראו אותה, מה קרה שנה, שנתיים שלוש אחרי ההסכם, ראו מה עשו התמריצים למתמחים שהלכו לפריפריה וראו שזה היה אחד הגורמים.

<יחזקאל לוי: זה לא היה הגורם העיקרי, אבל זה בהחלט היה גורם שלא ניתן להתעלם ממנו.

<יחזקאל לוי: כעת, בהיעדר הדבר הזה, אנחנו מתקשים.

<יחזקאל לוי: ואנחנו מביאים את המומחים, כמו שאמר השר, כדי, אל"ף, לייצר מצוינות, ובי"ת, לשמש אותם כגרעין שסביבו יתקצבו מתמחים ראויים.

<יחזקאל לוי: זה קורה בחלק מהמחלקות, זה עדיין לא מספיק.

<יחזקאל לוי: כך אנחנו נראים.

<יחזקאל לוי: תראו, תראו את המסדרון, תראו את החולים, תראו את החולים במסדרון איך זה נראה די מהר ואני חושב שכולנו פה סבורים שזו לא דרך לרפואה.

<יחזקאל לוי: זה לא חסיון, זה לא כבוד החולה, זה לא שנת 2017.

<יחזקאל לוי: עמד מנהל בית החולים אסותא, שהוא באמת מאוד יקר לי, הוא היה, דרך אגב, מפקד שלי הרבה שנים בצבא, באמת יקר לי, והוא עמד והצהיר בבית החולים באשדוד, "לא יהיו חולים במסדרון".

<יחזקאל לוי: שאלנו אותו בכנס מנהלי בתי חולים, כשהוא הציג את זה, אמרנו לו, "ומה יקרה אם יש לך 60 מיטות בפנימית, מה יקרה לחולה ה-61?", "מה הבעיה?

<יחזקאל לוי: נשלח אותו לברזילי", בחיי.

<יחזקאל לוי: ואנחנו לא נוכל לסגור את שערי בית החולים מן הסתם.

<יחזקאל לוי: לכן צריך להבין שהמסדרון זה מארה מבחינת החולים, המבוגרים, הזקנים, הבאמת מסכנים האלה, שיושבים כך, ברעש, באור, בצעקות, בין המבקרים שעוברים דרכם, בהיעדר dignity מינימלי שניתן לאדם מבוגר בערוב ימיו.

<יחזקאל לוי: בית החולים עובר עוד מהפכים.

<יחזקאל לוי: במאי 2017 עברנו, לשמחתי, אחרי כשנתיים של עבודה מאומצת וחצי שנה עבודה ללא שינה כמעט, את תו התקן הבינלאומי, ה-JCI, שזה כבוד אדיר לבית החולים.

<יחזקאל לוי: בואו נזכור איפה היינו.

<יחזקאל לוי: עברנו תו תקן בינלאומי של האמריקאים, ששׂם אותנו בשורה הראשונה של בתי החולים, בזכות עבודה אדירה של הצוות היקר של בית החולים וחבריי להנהלה.

<יחזקאל לוי: זה הישג מרשים.

<יחזקאל לוי: רק לאחרונה, בכנס של משרד הבריאות חשוב מאוד הוצגו ההישגים במדדי האיכות הלאומיים, שמשרד הבריאות בצדק מוליך, והיינו בין הראשונים במספר מדדים.

<יחזקאל לוי: אני רוצה להזכיר לכולנו שלפני שלוש שנים עמדתי בצהרי יום והתראיינתי לרדיו, למה אנחנו אחרונים, למה בית החולים ברזילי הוא אחרון בחלק מהמדדים.

<יחזקאל לוי: שלוש שנים, עבודה מאומצת, מהפך בחשיבה, כסף, ללא ספק, ואנחנו נמצאים במקום הזה, אז זה לא חשוב כ-reputation לבית החולים, למרות שאני מאוד אוהב אותו, חשוב שאנחנו נותנים טיפול יותר בטיחותי ואיכותי וברמה לחולים.

<יחזקאל לוי: זו מטרת משרד הבריאות.

<יחזקאל לוי: עומד שר הבריאות בצדק אומר, החולה במרכז, מהפך הטיפול, חווית המטופל ואנחנו שם.

<יחזקאל לוי: זה עולה גם בכסף וגם באנשים, לכן אנחנו יושבים פה.

<יחזקאל לוי: "צוק איתן".

<יחזקאל לוי: בוא נרוץ, כי זה יוביל אותנו למה שבגללו אנחנו יושבים פה.

<יחזקאל לוי: "צוק איתן", 4,382 רקטות ופצמ"רים, בבית החולים נפלו ויורטו מספר פצצות.

<יחזקאל לוי: עבדנו חודש וחצי תחת אש, טיפלנו ב-1,550 נפגעים שפונו לבית החולים, מחציתם חיילים, מחציתם אזרחים.

<יחזקאל לוי: כל זה בהיעדר מקומות ממוגנים והצורך לאלתר ולהעביר מחלקות, בעיקר אלו עם החולים החלשים יותר, פגים, ילדים, נשים יולדות, זקנים, חדרי ניתוח, להעביר אותם למקומות שניתן לעבוד בהם ממוגן ולהגן עליהם ועל הצוות.

<יחזקאל לוי: פתחנו גן ילדים כדי להגן על הילדים של הצוות במלון הולידיי אין, כדי שהאחיות תבואנה לבית חולים.

<יחזקאל לוי: עשינו עבודה שזכינו עליה לשבחים ושעשתה, לי לפחות, ריגוש עד דמעות, מהצוות ומהעבודה שעשינו ומעם ישראל שנהר, עם ישראל היפה.

<יחזקאל לוי: זו תמונה של העברת חולים ממחלקות ממוגנות, כשאין לנו מרחבים ממוגנים.

<יחזקאל לוי: אנחנו רואים העברת ילדים, אנחנו רואים העברת אינקובטור עם תינוק ששוקל קילו וחצי, מחובר לצינורות שמשמרים את חייו ואנחנו צריכים להעביר אותו.

<יחזקאל לוי: לא יעלה על הדעת.

<יחזקאל לוי: מדינת ישראל אמרה, בצדק, צריך למגן את בית החולים.

<יחזקאל לוי: עוד אחרי "עופרת יצוקה" אמרה מדינת ישראל שצריך למגן, ואני אומר, למגן ולחדש.

<יחזקאל לוי: אלה מבנים ישנים שאין כמותם בארץ היום, אין.

<יחזקאל לוי: אני לא מדבר על אסותא שהוא סמל הקִדמה והארכיטקטורה, אני מדבר גם על בתי חולים אחרים, אין דברים כאלה, אין כזה חדר מיון, אין כאלה חדרי ניתוח.

<יחזקאל לוי: יזכור השר, בראשית תפקידו, בקדנציה הראשונה, או השנייה, שעשו בדיקות בבית חולים ואמרו שחדרי הניתוח צריכים - - - רוני גמזו סגר אותם, כי היו שם זבובים ודלתות שלא נסגרות והכול.

<יחזקאל לוי: השקענו כמה מיליונים וחידשנו אותם, רק כדי שנוכל לעמוד בסטנדרטים נכונים של איכות.

<יחזקאל לוי: שוב, רואים את המעבר.

<יחזקאל לוי: אנחנו רואים שהפגייה עוברת למרתף הזה, שיכול לקבל תשעה פגים ולהפוך לחדר טיפול נמרץ.

<יחזקאל לוי: חדר מיון מאולתר תחת האדמה.

<יחזקאל לוי: לגבי הצפיפות, זה באחד הגלים שקיבלנו 14 פצועים מירי בעזה, באישון לילה, ביום שישי בארבע לפנות בוקר.

<יחזקאל לוי: הייתי רוצה להראות לכם ברשות

<יחזקאל לוי: כם סרטון קצר של שתי דקות כדי להבין מה זה "צוק איתן" במקום לא ממוגן ומה חשיבות הבניין שאנחנו מדברים עליו וצריכים לעבור אליו.

<יחזקאל לוי: (הקרנת סרטון).

<יחזקאל לוי: זה חלק מהעניין.

<יחזקאל לוי: אנחנו מתקדמים לבנות את הבניין הממוגן שנותן מענה לאי המיגון של בית החולים ולאי היכולת שלו.

<יחזקאל לוי: כשמדברים על אי-מיגון אנחנו מדברים על הצורך בחדרי ניתוח, כשהצבא ופיקוד העורף ומשרד הבריאות אומרים, תשאירו שני חדרים פנויים לפצועים שעתידים להתקבל, תשאירו מחלקות פנויות לפצועים שעתידים להתקבל.

<יחזקאל לוי: אתה צריך שישה חדרי ניתוח מתוך שמונה, כשאף אחד מהם לא ממוגן או רק שניים ממוגנים.

<יחזקאל לוי: אתה ממשיך לפעול, אתה ממשיך לטפל בפצועים, אתה ממשיך לטפל בחולים.

<יחזקאל לוי: מגיעים מתאונות דרכים, מגיעות יולדות, מגיעים ניתוחי בטן, ניתוחים של מחלות ממאירות, אתה לא יכול להפסיק את הפעילות לגמרי, מגיעים צנתורים שצריך לעשות, בית החולים לא מפסיק לפעול.

<יחזקאל לוי: זה העתיד שלנו, זה המבנה הממוגן כפי שהוא נראה וייראה בתוך השנתיים הקרובות.

<יחזקאל לוי: אנחנו מדברים על קומה מינוס 2 אשפוז של 280 חולים, שנוכל למגן אותם ולהעביר אותם למקומות הממוגנים, ולא נחפש כל מיני אלתורים או שנשלח אותם הביתה.

<יחזקאל לוי: אנחנו מדברים על חדר מיון בקומה מינוס 1, קומה אחת מתחת לקרקע.

<יחזקאל לוי: חדר מיון חדש, גדול, עם כל הדימות החדשה שרכשנו, כדי לעבוד במקום גדול, מודרני.

<יחזקאל לוי: 57 עמדות לעומת ה-20 הקיימות היום, הלא ממוגנות.

<יחזקאל לוי: הגיע הזמן שיהיה חדר מיון כמו בכל בית חולים נורמאלי שאנחנו מכירים.

<יחזקאל לוי: אני יודע בדיוק, ובצדק, כמה לשר חשוב המלר"ד והעבודה בו, וצמצום התורים בו.

<יחזקאל לוי: זו הדרך, זה המקום שאנחנו הולכים אליו.

<יחזקאל לוי: אנחנו מדברים על מחלקת דימות חדשה.

<יחזקאל לוי: יש לנו שבעה חדרי ניתוח ישנים ולא ממוגנים חוץ משניים, אנחנו מדברים על עשרה חדרי ניתוח ממוגנים מהטכנולוגיה החדישה שהרפואה יודעת להציע לחולה היום.

<יחזקאל לוי: אני אומר שוב, אני כל הזמן מזכיר את השר, אבל זה נכון, שעומד ומדבר על הפריפריה ועל הצורך להביא את הטכנולוגיה והקִדמה והאיכות לפריפריה, זה חלק מהעניין.

<יחזקאל לוי: לעומת חדרי ניתוח מיושנים, שנבנו לפני עשרות שנים, אנחנו מביאים לפה את הדברים האלה, הכול כך חשובים, שכולנו רוצים.

<יחזקאל לוי: כל מי שיושב כאן, בחדר הזה ובטח 500,000 התושבים, רוצים את זה.

<יחזקאל לוי: אני מדבר על טיפול נמרץ ממוגן חדש, גם הוא בסוף, במעלה הדרך.

<יחזקאל לוי: בסוף קיבלנו אישור לעשות אותו, כחלק מהטיפול בנפגעים ובטראומה באזור ממוגן.

<יחזקאל לוי: אנחנו מדברים על טיפול נמרץ ילדים שהוא ממוגן.

<יחזקאל לוי: אנחנו מדברים על מחלקת ילדים, כל מי שהיה במחלקת ילדים בבית החולים ברזילי תוהה ואנחנו מדברים על מחלקת ילדים ממוגנת חדשה.

<יחזקאל לוי: ועוד מחלקות כירורגיות שלחלקן יש לנו כסף כדי לבנות ולחלקן אין לנו עדיין כסף לבנות, אני לא באתי לדבר עליהן.

<יחזקאל לוי: זה השלב שבו בית החולים נראה היום, כשאנחנו עתידים עד נובמבר לפתוח את הקומה הממוגנת עם 280 עמדות וחדר המיון עם הדימות.

<יחזקאל לוי: זו בשורה אדירה לאזור, בוודאי בשגרה, אבל ללא צל של ספק בחירום ולכן הראינו קצת מ"צוק איתן" כדי להבין לאן אנחנו הולכים.

<יחזקאל לוי: זה המצב כיום.

<יחזקאל לוי: כך תיראה הקבלה לחדר המיון החדש.

<יחזקאל לוי: כך ייראו חדרי הניתוח החדשים שאנחנו הולכים לבנות, שכבר בונים אותם.

<יחזקאל לוי: כך תיראה הכניסה לבניין החדש, בית חולים ככל בתי החולים, אין פה פאר מיוחד.

<יחזקאל לוי: באמת, אני חושב שכולנו רוצים, במסגרת המהפך שאנחנו עשינו בברזילי, כולנו רוצים לראות בית חולים יותר מודרני שנותן לעובדיו ולמבקרים בו ולמתרפאים בו, את הפן הזה.

<יחזקאל לוי: רכשנו מכשירי דימות חדשים, חלקם בכסף שניתן על ידי משרד הבריאות, תלת שנתי, כדי לרכוש את מכשירי הדימות החדשים.

<יחזקאל לוי: אנחנו עובדים עם מכשירים שאת חלקם כבר לא ניתן לתקן, חבל לתקן אותם.

<יחזקאל לוי: הפרויקט הזה כולו עולה בסביבות 530 מיליון שקל.

<יחזקאל לוי: עם ההצטיידות זה יעלה בסביבות 600 מיליון שקל, כרגע יש לנו 480, חלקו הניכר מכספי הממשלה, חלקו מכספי תרומות, חלקו מתרומה יפה מאוד שקיבלנו לאחרונה מיהודי נדיב מדרום אפריקה ועדיין אנחנו מחפשים עוד תרומות, כדי להשלים אותו עם הציוד הדרוש לו.

<יחזקאל לוי: אלה המשאבים הנדרשים לבניין, ואני מדבר בעיקר על תקנים ועל מיטות, שנדרשים לבית חולים.

<יחזקאל לוי: מה אנחנו רוצים בעצם?

<יחזקאל לוי: הבניין החדש הוא בניין שגודלו בערך כמו בית החולים הקיים היום.

<יחזקאל לוי: ביקרת בו אדוני השר, ביקרת בו וראית אותו.

<יחזקאל לוי: אנחנו לא נוכל להפעיל אותו ולהיכנס אליו עם אחריות רפואית על החולים עם מספר התקנים הקיים היום.

<יחזקאל לוי: אחיות חדר המיון אינן מסוגלות להשגיח על החולים במבנה עם 57 מיטות, כשהם עוברים לאולם אחד גדול עם 21 מיטות ובצד מיון לילדים, כשרואים את הכול.

<יחזקאל לוי: עוברים למבנה אחר לגמרי, ענק, עם חולים שיוכלו להמתין כמו שצריך עם השגחה רפואית, עם חולים שלא יתחככו ויחכו, כמו שאדוני השר ראה בביקור שלו בלילה, במסדרונות של חדר המיון או באמבולנסים, כשלא ניתן להוריד את החולים מהאמבולנסים כי אין לאן והאמבולנסים תקועים.

<יחזקאל לוי: הדבר הזה צריך תוספת אחיות, אנחנו מדברים על זה למעלה משנתיים, תוספת אחיות.

<יחזקאל לוי: ישבנו עם משרד הבריאות, השר, המנכ"ל, מנהל הכספים, מונו ועדות שישבנו בהן ביחד, יושבים פה חלק מאנשי הוועדות שישבנו אתם, הגענו למספרים שאמורים להיות מוצגים לאוצר ואנחנו באים ואומרים, בואו נעשה את העבודה, נראה את התקנים ונקבל אותם, כדי שנוכל להיכנס לבניין הזה, כי זה יהיה חוסר אחריות להיכנס לבניין כשאנחנו לא יודעים להבטיח את שלום החולים המבקרים בו.

<יחזקאל לוי: הוספת יחידות מקצועיות ותוספת שירות לחולים.

<יחזקאל לוי: הנציבות מתחילה לבוא לקראתנו, גם המשרד התחיל לדבר איתנו.

<יחזקאל לוי: בגלל שאנחנו פריפריה ובגלל מה שאמרתי על היכולת להביא רופאים ורופאים בכירים, אנחנו צריכים תוספת יחידות ותוספת מנהלי שירות, כפי שהיה בהסכם וגם את זה הצגנו.

<יחזקאל לוי: אנחנו רוצים טכנולוגיה, השר דיבר על ה-PET CT, אנחנו צריכים מחלקה כדי להביא את ה- PET CT אלינו.

<יחזקאל לוי: אנשים מחכים בתור חודשים ל-PET CT שהוא חשוב באבחון גרורות ממאירות, מחלות ממאירות.

<יחזקאל לוי: היום אנשי הדרום הולכים לתל אביב.

<יחזקאל לוי: אין סיבה שאנשי הדרום, ויושבים פה נציגי קופות החולים, אולי הם יוכלו להגיד על זה מילה אחר כך, יילכו לתל אביב לעשות PET CT.

<יחזקאל לוי: כמו שקיבלנו את ה-MRI, שזו הייתה בשורה ענקית לאזור, גם היום, אנחנו מפעילים את זה עם עשרות אנשים מדי יום, כולל בלילה, כך גם ה-PET CT ייתן את הדבר הזה.

<יחזקאל לוי: אנחנו צריכים לתמרץ, חייבים לתמרץ ולתגמל כי אנשים בורחים.

<יחזקאל לוי: אם אנחנו באמת סבורים ואנחנו סבורים, שלאנשי הדרום מגיע בית חולים מתקדם ומודרני אנחנו צריכים להגיע, עם כל הנקודות האלו שהעליתי, חלקן גם בתמיכת משרד הבריאות, להגיע ולשבת עם האוצר וביחד להוציא עשן לבן, לשבת ביחד ולהוציא עשן לבן.

<יחזקאל לוי: בית החולים הזה, שנמצא קרוב לעזה, שיש לו תפקיד ויהיה לו תפקיד, למרות הקמת בית חולים מתחרה מצפון לו, יהיה לו תפקיד חשוב מאוד ובוודאי בזמן חירום.

<יחזקאל לוי: אני רוצה להזכיר עוד פרויקט שאנחנו גאים בו, בניין השיקום, שהוא בשורה לאזור.

<יחזקאל לוי: אין כמוהו בנגב.

<יחזקאל לוי: גם אשפוז של 30 חולים וגם אשפוז של 6 מיטות עם הנשמה ממושכת לאותם חולים זקנים שאין היום לאן לשלוח אותם.

<יחזקאל לוי: יש את בית הדר שמתחרים עליו וכל שנייה, והקופה גם יודעת, שוכבים 21 חולים בבית החולים שצריכים ללכת לשיקום.

<יחזקאל לוי: יש חוזר של זה של משרד הבריאות.

<יחזקאל לוי: אין לנו לאן לשלוח אותם והדבר הזה יהיה בשורה.

<יחזקאל לוי: אנחנו רוצים שיעזרו לנו לסיים אותו ולתקנן אותו, עם 6 מיטות הנשמה, עם הידרותרפיה, בשורה שכולנו מדברים עליה, על היעדר שיקום בדרום.

<יחזקאל לוי: זה השיקום שייתן בדרום מערב הנגב את הבשורה ואת המקומות שצריכים אותם.

<יחזקאל לוי: הוא יהיה בנוי בעוד שנה.

<יחזקאל לוי: כך הוא ייראה, זה פשוט מרגש.

<יחזקאל לוי: הדבר האחרון שצריך לדבר עליו שבו אני צריך עזרה, לא נפתח אותו כאן, אבל בבית חולים יש תשתיות קורסות.

<יחזקאל לוי: תראו שתיים-שלוש תמונות.

<יחזקאל לוי: התמונה הזו היא ביום גשם טוב, זה יפה, זה נראה כמו ונציה, אולי נפתח את זה לתיירות עם גונדולות.

<יחזקאל לוי: בית החולים ישן, אמדנו את העלויות לשפר אותו בתכנית רב שנתית, כי הוא בית חולים מיושן שלא נגענו בו שנים.

<יחזקאל לוי: הדבר האחרון הוא שאנחנו רוצים למצוא דרך של מימון או בתשלומים או הלוואה, זה נושא החניה בבית חולים.

<יחזקאל לוי: כל בתי החולים מצוידים היום בחניונים תת קרקעיים, על גגיים וכו', אצלנו, בבקשה, כך נראית יום חניה ממוצע.

<יחזקאל לוי: עכשיו ברצינות, תראו איך אנחנו נראים.

<יחזקאל לוי: כל מיני אלתורים של אנשים שעומדים ומקבלים דוחות וזה גורם לבעיה בשביעות הרצון של האוכלוסייה מבית החולים.

<יחזקאל לוי: ובכן, אני בא ואומר, אל"ף, תודה רבה על הדיון, תודה רבה באמת לך ולשר, למשרד הבריאות, גם האוצר, כולם מעורבים.

<יחזקאל לוי: אין פה אנשים רעים שלא רוצים, אבל אנחנו צריכים להתעשת, לשבת תחת קורת גג אחת ולמצוא את הפתרון.

<יחזקאל לוי: אנחנו צריכים לפתוח בניין, שאני לא יודע איך לפתוח אותו, עם כל האחריות הרפואית המקצועית, בלא שנתעשת ונעשה את מה שכולנו מדברים עליו.

<יחזקאל לוי: תודה רבה.

מכלוף מיקי זוהר: תודה, אדוני, דברים חשובים ואני מקווה שנצליח גם לעזור בסופו של דבר.

מכלוף מיקי זוהר: ראש המשרד, השר ליצמן הוא קשוב ותיכף נשמע מה יש לו לומר.

מכלוף מיקי זוהר: אני אתן אפשרות לחברי הכנסת לומר כמה דברים, רק ראשית לשאול את משרד האוצר, מה הסיפור עם התקנים?

מכלוף מיקי זוהר: למה אנחנו מגבילים את התקנים ל-1,000 תקנים לחמש שנים, 200 תקנים בשנה?

מכלוף מיקי זוהר: כשאנחנו יודעים שהאוכלוסייה מתרחבת ומתרבה, כשאנחנו יודעים שהצרכים גדלים כל הזמן.

יעקב ליצמן: 200 לכל הארץ.

<קריאה: לכל הארץ, ברור.

<אלעד מסאסא: אני אתן התייחסות בנוגע לתקני רופאים.

<אלעד מסאסא: בהסכם הרופאים האחרון בשנת 2011, במסגרת הסכם שנחתם עם הר"י, סוכם שנוסיף 1,000 תקנים לתקופת ההסכם.

<אלעד מסאסא: בפועל משרדי האוצר והבריאות כבר עברו את המכסה הזו מזמן והוסיפו למעלה מ-1,130 תקנים, זאת אומרת 130 מעבר למה שהתחייבנו בהסכם עם הר"י.

<אלעד מסאסא: בשנים 18'-17', סיכמנו ביחד עם משרד הבריאות על תוספת של עוד 150 תקנים שמיועדים לרופאים.

<אלעד מסאסא: מעבר לתוספות הספציפיות הללו צריך לזכור - - -

יעקב ליצמן: היושב ראש שאל אותך לגבי מיטות.

<אלעד מסאסא: הוא שאל אותי לגבי תקני רופאים.

יעקב ליצמן: ומיטות?

יעקב ליצמן: הוא שאל אותך גם למה זה 200 מיטות לשנה.

<אלעד מסאסא: בנוגע למיטות, צריך לזכור שבשש שנים הקרובות יהיו 1,500 מיטות בכל שנת התכנית - - -

יעקב ליצמן: לא, אל תכניס את אשדוד, אשדוד לא שייך לאוצר.

<אלעד מסאסא: נוספו 1,200 מיטות ועוד 300 מיטות שנסגרו בבית החולים באשדוד - - -

מכלוף מיקי זוהר: חברים, אני אומר כך.

מכלוף מיקי זוהר: משרד האוצר אמון על קופת המדינה.

מכלוף מיקי זוהר: הוא, מה שנקרא, צריך לחלק את הכסף.

מכלוף מיקי זוהר: מה שהיום במשרד האוצר מקצים לבריאות זו בושה וחרפה, מאחר ואנחנו כל הזמן מתלוננים שמצב הבריאות בארץ לא פשוט וצריך לשפר אותו ואתם מצפים ממשרד הבריאות לעשות יש מאין.

מכלוף מיקי זוהר: ללא כסף, לקדם את המדיניות החברתית של שר האוצר.

מכלוף מיקי זוהר: אם אתם שואלים אותי, אתם פועלים בניגוד מוחלט למדיניות שר האוצר.

מכלוף מיקי זוהר: שר האוצר הוא שר חברתי ואתם פועלים בניגוד לעמדות החברתיות שלו.

מכלוף מיקי זוהר: לדעתי, צריך לערב את השר וגם נוציא מכתב בסוף הדיון לשר, שהמדיניות שלו לא מיושמת.

מכלוף מיקי זוהר: הוא מביא מדיניות חברתית לצמצום פערים בחברה הישראלית, משרד הבריאות מוכן לקבל את האג'נדה הזאת בזרועות פתוחות והוא כבר מקדם אותה במסגרת הפעילות היומיומית שלו, וכשצריכים להגיע לכסף אז משרד האוצר בורח מאחריות.

מכלוף מיקי זוהר: זה שאתה אומר לי שנתתם, יש לכם איזושהי גישה, אתם באים ואומרים לי, "נתנו ככה, נתנו ככה נתנו ככה", אבל אתם לא אומרים אף פעם מה לא נתתם.

מכלוף מיקי זוהר: זה שנתתם זו חובתכם, אף אחד לא עושה טובה, זו גם הבריאות שלכם, של כל האנשים במדינה הזו.

מכלוף מיקי זוהר: גם באוצר, אני מאמין, יכול להיות שלא כולם חיים באזור המרכז, יכול להיות שיש כמה שגרים באזורי הפריפריה.

מכלוף מיקי זוהר: לבסוף החלוקה לא צודקת, המשאבים לא צודקים.

מכלוף מיקי זוהר: מבחינת המדינה, לא מבחינת המשרד.

מכלוף מיקי זוהר: המדינה לא מחלקת את המשאבים שלה נכון.

מכלוף מיקי זוהר: צריך להפנות הרבה יותר תקציבים לבריאות.

מכלוף מיקי זוהר: יש כאלה שאומרים שצריך להעלות את תקציבי הבריאות ב-50%, והם לא מגזימים.

מכלוף מיקי זוהר: ואני אומר לך שאנחנו צריכים להפנות משאבים רבים יותר, גם למיטות וגם לתקנים.

מכלוף מיקי זוהר: זה לא יעלה על הדעת.

<אלעד מסאסא: רק אתייחס בנוגע לתוספות משאבים למשרד הבריאות, בשנים 17'-18', תוספת המשאבים למשרד הבריאות זה 5 מיליארד שקל, ביחס לשנת 2016, בשנת 17' ו-8.5 מיליארד שקל לשנת 2018.

<אלעד מסאסא: זאת אומרת שהתוספות היום למשרד הבריאות הן הגדולות ביותר אי פעם שניתנו למשרד.

<אלעד מסאסא: יש הרבה מאוד תכניות חדשות שניתנו לו כמו פול טיימרים, קיצור תורים, תכנית מיונים, תכנית זיהומים, תכנית המיטות, גם לבתי חולים כלליים - - -

יעקב ליצמן: אתה לא עונה על השאלה שהיושב שראש שאל.

יעקב ליצמן: עם כל הכבוד, כמה כסף משרד הבריאות קיבל אני יודע, אני יודע לספור אחד ואחד, כאן הוא שאל אותך כמה מיטות והתשובה היא 1,000 מיטות בחמש שנים.

יעקב ליצמן: אתה מסובב מסביב ואומר כמה הוא נותן לדברים אחרים.

יעקב ליצמן: האוצר סירב לתת מיטה אחת יותר מ-1,000 מיטות.

יעקב ליצמן: משרד הבריאות בא ולקח אתה -1,000 מיטות, כאשר אני לא יודע איפה לחלק אותן, כי יש עשרים וכמה בתי חולים, מה אני אעשה עם 200 מיטות לשנה?

יעקב ליצמן: מה אני יכול לעשות עם 200 מיטות לשנה?

יעקב ליצמן: איפה אני אתחיל?

יעקב ליצמן: בכל זאת העדפנו את הפריפריה יותר מהמרכז, אבל זה לא מספיק, זה מה שהוא אומר.

מכלוף מיקי זוהר: אני מסביר.

יעקב ליצמן: אני מתרגם אותו כרגע.

יעקב ליצמן: יש לי עוד הרבה מה להגיד על זה, אבל אני מסתפק במועט, במה שהוא אמר.

מכלוף מיקי זוהר: אני אומר שאתם אמנם נותנים את הכסף, אבל אתם גם שולטים בשאלה לאיפה הכסף הולך ולמיטות לא נתתם.

מכלוף מיקי זוהר: למיטות ולתקנים לא נתתם מספיק.

מכלוף מיקי זוהר: יש צורך במיטות ותקנים, אין מה לעשות, אנשים שוכבים בפרוזדורים.

מכלוף מיקי זוהר: זה מאוד פשוט.

מכלוף מיקי זוהר: זו עובדה, יש תמונות, יש עדויות, ראיתם את זה עכשיו במצגת וזה לא מעניין אתכם.

מכלוף מיקי זוהר: אני רוצה לחשוב מה היה קורה אם מישהו מאגף תקציבים, ההורים שלו היו מאושפזים בפרוזדור.

מכלוף מיקי זוהר: אני רוצה לחשוב מה היה קורה.

מכלוף מיקי זוהר: זה לא יתכן שאנשים שוכבים בפרוזדורים ואתם לא נותנים תקציב.

מכלוף מיקי זוהר: אם לא היו שוכבים בפרוזדורים, אז אין לי מה להגיד לכם, המצב טוב, אין שום בעיות, תודה רבה אבל אם אנשים שוכבים בפרוזדורים יש בעיה.

מכלוף מיקי זוהר: אני אומר לכם שאני עורך פה הרבה דיונים על בתי חולים, כולם עם אותה בעיה – מיטות, מיטות ותקנים.

מכלוף מיקי זוהר: זו אותה טענה מכל מנהלי בתי החולים ללא יוצא מן הכלל.

מכלוף מיקי זוהר: מיטות ותקנים, מיטות ותקנים.

מכלוף מיקי זוהר: הוספתם 8 מיליארד שקל, למה לא נתתם את זה למיטות ותקנים, למה נתתם את זה לדברים אחרים?

מכלוף מיקי זוהר: איפה המדיניות הנכונה שהיא מדיניות חברתית של שר אוצר, שרוצה מדיניות חברתית ואתם, באגף, לא מיישמים?

יעקב ליצמן: הייתי שמח שתראה לי איפה ה-8 מיליארד שקל.

מכלוף מיקי זוהר: סיסמאות לא נותנות פתרון לחולה ששוכב במסדרון.

יעקב ליצמן: לי לא ידוע על 8 מיליארד שקל.

יעקב ליצמן: תוכיח לי.

מכלוף מיקי זוהר: אנחנו מורגלים.

מכלוף מיקי זוהר: הם מביאים לפה סיסמאות - - -

יעקב ליצמן: נתתם לקיצור תורים, נתתם לכל מיני דברים, אני מברך, אני מעריך, אני לא בביקורת, מבחינת ההסכם, אבל להגיד לך שההסכם הזה נכון?

יעקב ליצמן: זה היה אילוצים כדי לקבל 1,000 מיטות לחמש שנים, צריך לפחות פי שלושה.

מכלוף מיקי זוהר: יש היום מחסור של 3,000 מיטות במדינת ישראל, אלה הנתונים.

מכלוף מיקי זוהר: 3,000 מיטות ואתם נותנים במשך חמש שנים 1,000 מיטות, כשבעוד חמש שנים כנראה נצטרך 5,000 מיטות, אם לא יותר, כי הרי כל שנה הצורך במיטות הולך וגדל, הוא לא הולך וקטן, האוכלוסייה מתרבה, יש צורך במיטות נוספות.

<קריאה: ומזדקנת.

מכלוף מיקי זוהר: ומזדקנת וגם יש צעירה.

יעקב ליצמן: צריך לציין שהרף השנה, שיש בית חולים חדש, זה קורה פעם ב-10 שנים.

מכלוף מיקי זוהר: פעם ב-40 שנה.

יעקב ליצמן: הפעם הבאה זה בפחות, כי יש לנו כרגע בתכנית בבאר שבע וגם מתחילים באותו זמן בצפון, זה יהיה פחות זמן, אבל נניח שזה קרה, 300 מיטות שיש שם, 300 וכמה, לא זוכר בעל פה את המספר, עם זה עדיין אנחנו לא עלינו במיטה פר אוכלוסייה, גם עם התוספת של בית החולים.

יעקב ליצמן: זאת אומרת שעם המיטות החדשות ועם התוספת של בית החולים הגענו בדיוק למה שהיה לפני שנה, כי האוכלוסייה גדלה.

מכלוף מיקי זוהר: חברים, אלו חלק ממסקנות הוועדה, אני גם אדבר עם שר האוצר ואני אשלח לו מכתב בעניין הזה אני גם אדבר איתו אישית.

מכלוף מיקי זוהר: הנושא הזה חייב להשתנות.

מכלוף מיקי זוהר: הגישה של המיטות והתקנים חייבת להשתנות.

מכלוף מיקי זוהר: יש צורך.

מכלוף מיקי זוהר: יש צורך וצריך לתת לזה מענה.

יעקב ליצמן: תגיד כן לזקן.

<אלעד מסאסא: אמרתי כבר שאלו 1,200 מיטות - - -

מכלוף מיקי זוהר: זה לא מספיק.

יעקב ליצמן: אתה יודע מה?

יעקב ליצמן: לא נתפוס אותך - - - נדמה לי - - -

מכלוף מיקי זוהר: צריך מינימום 3,000 מיטות ותקנים בהתאם.

<אלעד מסאסא: אדוני היושב ראש, רק מבחינת - - -

מכלוף מיקי זוהר: נטו מיטות לחולים.

<אלעד מסאסא: רק מבחינת הנתונים, חוץ מהמיטות, 1,200 הן מיטות כלליות ועוד 300 של אסותא, יש גם 750 מיטות גריאטריות, שהן תוספת מאוד משמעותית, יש תוספת של 150 מיטות פסיכיאטריות, כל הדברים האלה, זה גם תקנים, זה גם תוספת פעילות, יש עוד הרבה - - -

יהודה גליק: רגע, אתה מתווכח על זה שצריך עוד מיטות?

יהודה גליק: אני לא מבין, אתה מתווכח על זה שצריך עוד מיטות?

יהודה גליק: אומר השר שביחס לאוכלוסייה מספר המיטות עכשיו יותר קטן, כי האוכלוסייה גדלה וכמות המיטות גדלה הרבה פחות.

מכלוף מיקי זוהר: יש גם חוסר קיים.

יהודה גליק: יש חוסר כל הזמן ואנחנו נשארים עם אותו מספר.

יהודה גליק: אנחנו רוצים לקדם את הדבר הזה, במיוחד שמדובר פה על הפריפריה שהמצב שלה לגבי השוכבים בפרוזדור הוא פי כמה מאשר בשאר הארץ.

יהודה גליק: זו בדיוק הוועדה הזו.

יהודה גליק: התפקיד של הוועדה הזו, ועדה לצדק חלוקתי, שעוסקת בדיוק בנקודה החברתית הזאת.

יהודה גליק: נדמה לי שהדברים פה מאוד ברורים, מבקשים ממך שתחזור הביתה, תעשה שיעורי בית בשאלה איך אפשר לבדוק, לא 1,000 מיטות אלא 2,000 או 3,000.

מכלוף מיקי זוהר: אנחנו דורשים דיון דחוף של משרד האוצר יחד עם שר הבריאות לגבי סוגיית המיטות והתקנים.

מכלוף מיקי זוהר: כל אחד ממנהלי בתי החולים ללא יוצא מן הכלל, העלה את הטענה הזאת.

מכלוף מיקי זוהר: מעבר לזה, אנחנו יודעים שיש נתונים ברורים, שיש חוסר של 3,000 מיטות ואתה הולך ומגדיל את הכמות של החסר הזה בשנים הקרובות לאור התרבות האוכלוסייה.

מכלוף מיקי זוהר: אתם נתתם, אבל גם ההקצאה שלכם לא מספיקה אפילו לגידול הטבעי.

מכלוף מיקי זוהר: לא רק שהיא לא פותרת את הבעיה של 3,000 מיטות אלא שהיא גם לא מספיקה לגידול הטבעי.

מכלוף מיקי זוהר: מה זה 200 מיטות לכל הארץ, 8 מיליון איש?

מכלוף מיקי זוהר: חברים, אני רוצה נתון, אני אשאל, אולי אם השר יודע להגיד לי או מישהו אחר ממשרד הבריאות, שנמצא כאן ויודע להגיד לי, מה ההבדל בין מדינת ישראל לבין מדינות אחרות בעולם מבחינת מספר המיטות?

יעקב ליצמן: גדול מאוד.

מכלוף מיקי זוהר: עצום.

מכלוף מיקי זוהר: עוד שנייה אנחנו נהיה כמו מדינת עולם שלישי בהיקפים של המיטות שאנחנו נותנים פר אזרח.

מכלוף מיקי זוהר: זה בלתי נסבל הדבר הזה, אני אומר לכם.

<יחזקאל לוי: אם אפשר ברשותך להוסיף עוד נתון, גם אם נותנים מיטות, התקנון היום למיטות תוקנן ב-1975, תקני גולדברג.

<יחזקאל לוי: זה המפתח לתקנים שנותנים.

מכלוף מיקי זוהר: חלפו רק 40 שנה מאז, מאז שנפתח בית חולים קודם.

<יחזקאל לוי: לא קורה כלום ונכון, הוסיפו תקנים בגלל הסכמים והכול, אבל כשאתה מקבל מיטות המפתח היום הוא תקני גולדברג, 1975.

מכלוף מיקי זוהר: בלתי הגיוני, בלתי סביר.

<יחזקאל לוי: אתה בונה עיר, אתה מוסיף בתי ספר, אתה מוסיף כל מיני מוסדות, חוץ ממיטות.

מכלוף מיקי זוהר: עוד דבר, השר, תראה, אני גם הולך להיאבק על זה בוועדת הכספים.

מכלוף מיקי זוהר: יש לנו עודפי גבייה במיליארדים.

מכלוף מיקי זוהר: המדינה הזו מתעשרת, ברוך השם, אנשים משלמים הרבה מסים, יש כסף.

יהודה גליק: אתה הורס את התיאוריה, כל הזמן אומרים שהכול פה נורא.

מכלוף מיקי זוהר: לא, לא, המדינה הזאת מתעשרת.

יעקב ליצמן: אין ספק, חבר הכנסת גליק, שבעוד שבועיים המדינה תצטרך, על פי חוק, לא יודע אם זה חוק או תקנות, לא זוכר, צריך לתת דין וחשבון לממשלה גם לגבי כספים, אם אני לא טועה, על הרזרבות.

מכלוף מיקי זוהר: אנחנו רוצים רזרבות לטובת מיטות ותקנים.

מכלוף מיקי זוהר: ואם לא, כמרכז הקואליציה בוועדת הכספים אני מכריז, שאני אתנגד לכל דבר שתביאו לוועדה, כולל הרזרבות, כולל העברות, כולל העודפים וכולל הקיצוץ הרוחבי שאתם מבקשים לעשות.

מכלוף מיקי זוהר: זה פשוט לא יאושר.

מכלוף מיקי זוהר: אתה יכול למסור את זה לאגף התקציבים בשמי.

מכלוף מיקי זוהר: חבר הכנסת ג'מעה אזברגה, בבקשה.

ג'מעה אזברגה: קודם כל אני רוצה לברך על הדיון הזה.

ג'מעה אזברגה: אני הייתי במערכת הבריאות כמה שנים טובות ואני מברך את מנהל בית החולים ברזילי ואת השר על הנושא.

ג'מעה אזברגה: אני חושב שהפריפריה בכלל, רק בשעה 10:00 היה בוועדת הכספים דיון שהכותרת שלו "קריסת מערכת הבריאות בצפון", על אחת כמה וכמה אני חושב שהפריפריה בצפון ובדרום - - -

יעקב ליצמן: אני לא מציע לך לערבב מין בשאינו מינו.

יעקב ליצמן: שם הסיפור שמנהל בית החולים נכנס לגירעון בלי רשות, 100 מיליון שקל.

ג'מעה אזברגה: אנחנו בדרום, סליחה, אני מושך את ההערה על הצפון, אבל בכל זאת הם נשארים חלק מהעניין, לא יעזור.

ג'מעה אזברגה: בכל אופן, בית החולים ברזילי עושה עבודת קודש בדרום והוא מטפל גם בדבר שאפילו סורוקה לא מטפל בו.

ג'מעה אזברגה: למשל נושא הטביעות, טביעות בים ומיניהן, שסורוקה לא עושים את זה.

ג'מעה אזברגה: גם קפלן לא עושה.

ג'מעה אזברגה: אתם הכי קרובים לים, לא?

ג'מעה אזברגה: הבעיה השנייה - - -

<יחזקאל לוי: סורוקה ביקשה שיבנו לידה ים.

<יחזקאל לוי: ירושלים ביקשה גם.

ג'מעה אזברגה: אחת הבעיות שלנו גם בדרום זה בריחת כוח אדם מיומן.

ג'מעה אזברגה: תמיד בורחים למרכז בגלל התמריצים והתמריצים האלה, בשביל להחזיר אותם או להשאיר אותם בדרום, אתה צריך גם משאבים.

ג'מעה אזברגה: תוסיף לזה מה שאמר חברי זוהר, לא רק התרבות האוכלוסייה אלא גם הזדקנות האוכלוסייה.

ג'מעה אזברגה: אני חושב שהכול אומר דרשני, אבל אנחנו בכל זאת מברכים ותומכים בצעדים שמיקי עושה.

מכלוף מיקי זוהר: תודה.

ג'מעה אזברגה: תודה לך.

מכלוף מיקי זוהר: תדהו רבה, אדוני, אני מאוד מעריך את זה.

מכלוף מיקי זוהר: חבר הכנסת מלכיאלי, בבקשה.

מיכאל מלכיאלי: תודה, אדוני היושב ראש.

מיכאל מלכיאלי: לפני 10 שנים בערך ביקרתי קרוב משפחה שהיה מאושפז בבית החולים ברזילי ולפני פחות משנה הגעתי כאורחו של ד"ר יחזקאל לוי, מנהל בית החולים.

מיכאל מלכיאלי: קודם כל צריך לציין לשבח שבית חולים עשה מהפך מן הקצה אל הקצה.

מיכאל מלכיאלי: אני רוצה קודם כל לחזק אותך במאבק שלך יחד עם השר, על המעמד של בית החולים.

מיכאל מלכיאלי: אני הגעתי לשם ביום רגיל, לא בזמן של מלחמה וחשבתי בדיוק על המשפט שאתה אמרת, מעניין אותי אם אחד מאגף התקציבים באוצר, אימא שלו הייתה יושבת כמו שיושבים שם אנשים, אני מאחל לכולם בריאות, אבל האם כך זה היה נראה?

מיכאל מלכיאלי: אני רוצה לחזק את ידיך במאבק שלך, גם בוועדת הכספים וגם מול משרד האוצר.

מיכאל מלכיאלי: אין לי ספק ששר האוצר לא היה רוצה שכך תיראה המדינה שלנו.

מיכאל מלכיאלי: צריך לזכור שזה בית חולים שנותן מענה למעל חצי מיליון איש והמצב שלו היום הוא פשוט - - - נכון שהוא יותר טוב ממה שהיה פעם, אבל אי אפשר להשלים עם זה.

מיכאל מלכיאלי: אין ספק שאנחנו צריכים לצאת בקריאה חד משמעית, אין פה קואליציה ואופוזיציה אלא תמימות דעים וקשה למצוא דבר כזה בכנסת, למען בית חולים הזה.

מיכאל מלכיאלי: משרד האוצר צריך לדעת שאם הוא צריך את הכנסת להעברות ולקיצוצים שהוא רוצה, הם לא יקבלו מאיתנו יד אם הם לא יידעו להושיט יד למקום כזה.

מיכאל מלכיאלי: תודה רבה.

מכלוף מיקי זוהר: בהחלט, אנחנו הולכים להתעקש על זה.

מכלוף מיקי זוהר: אנחנו רוצים תוספת של מיטות ותקנים, נקודה.

מכלוף מיקי זוהר: אנחנו דורשים תוספת של מיטות ותקנים, אנחנו מתעקשים על זה.

יהודה גליק: אפילו כדאי לעניין את יושב ראש הקואליציה.

מכלוף מיקי זוהר: אנחנו גם ניאבק בזה ואם יש פה את יושב ראש הקואליציה, סימן שמשהו קרה.

מכלוף מיקי זוהר: חבר הכנסת יהודה גליק, בבקשה.

יהודה גליק: אני כדרכי, את רוב הדברים כבר אמרתי בהתפרצות, רק עוד ברשותכם שתי מלים.

יהודה גליק: אל"ף, אני מניח שהיושב ראש כבר הזכיר את הביקור של הוועדה בבית החולים באשדוד, היינו באסותא אתמול בביקור של הוועדה, הוועדה הזאת ביקרה אתמול באסותא וזו הרגשה מדהימה, שנעשה פה מעשה מדהים, ציוני, שפותחים בית חולים חדש ובאמת יישר כוח בעניין הזה.

יהודה גליק: רואים בית חולים חדש עם ראייה רחבה וראייה חדשנית, זה באמת מחמם את הלב.

יהודה גליק: מכאן חזרה כמובן לבית החולים ברזילי.

יהודה גליק: אני ניהלתי את משרד הקליטה באשקלון הרבה שנים ובין השאר ביקרתי בברזילי והאמת היא שמצד אחד, כמו שאמר פה חבר הכנסת מלכיאלי, ברזילי עשה קפיצה אדירה בשנים האחרונות, אבל אני פונה אליכם, משרד האוצר.

יהודה גליק: המציאות, לצערי בשבועות האחרונים אני נמצא לא מעט בבתי חולים והמציאות של מחסור במיטות, זה לא רק בבית חולים מסוים, אבל המצב בדרום הוא יותר חמור.

יהודה גליק: צריך לא להוסיף פה עוד איזה פלסטר ושם עוד איזשהו טלאי, או שם להוסיף איזה 200 מיטות, צריך ראייה חדשנית יותר, ראייה עם חזון.

יהודה גליק: אנחנו נכנסים לתקופה שברוך השם, תוחלת החיים הולכת וגדלה, הערים הולכות וגדלות, גדלנו.

יהודה גליק: בזמנו אשקלון הייתה עיירה קטנה, עכשיו היא עיר ואם בישראל, משרתת את כל האוכלוסייה, כולל הרבה מאוד אוכלוסייה בדואית שחיה לכל אורך הציר.

יהודה גליק: הצורך בבית החולים הזה בהרבה יותר מיטות, חייבים חשיבה אחרת.

יהודה גליק: לא להוסיף עוד 200 פה ועוד 200 שם אלא חשיבה אחרת.

יהודה גליק: ראייה חדשה של חשיבה לטווח ארוך, כי אחרת כל שנתיים יבוא לפה שר האוצר ונתחנן על עוד מיטות.

יהודה גליק: למה צריכים כל הזמן להתחנן עוד ולהתחנן עוד?

יהודה גליק: צריך חשיבה צופה פני אופק, שרואה ומבינה שמדינת ישראל כמדינה, זקוקה לעוד אלפי מיטות וכדאי לקבל את ההחלטה הזאת.

יהודה גליק: אפשר גם לחלק את זה בתקציב ארוך טווח, אבל לקבל החלטה שהולכים על הכפלת כמות המיטות בישראל.

יהודה גליק: אין שום סיבה שלא נעשה את זה כי זו חשיבה לטווח ארוך ואתה לא צריך לחשוב כל שנה מחדש.

יהודה גליק: תודה רבה.

מכלוף מיקי זוהר: כמה זה כל מיטה?

יעקב ליצמן: מיטה זה רופאים, זה אחיות - - -

מכלוף מיקי זוהר: אנחנו רוצים את נציג מכבי, שיוכל לומר כמה דברים.

מכלוף מיקי זוהר: שם ותפקיד לפרוטוקול.

<אריה אורנן: תודה, לא התכוונתי, אבל - - -

יהודה גליק: הם שייכים לבית החולים אסותא שביקרנו בו אתמול?

מכלוף מיקי זוהר: כן.

<אריה אורנן: שמי אריה אורנן, אני מייצג את מחוז הדרום של מכבי שירותי בריאות.

<אריה אורנן: אני בקשר ומכיר את בית החולים ברזילי 16 שנים בתפקידי הנוכחי.

<אריה אורנן: אני חושב שההתפתחות שם מורגשת בכל מקום ופינה.

<אריה אורנן: אני מברך על הקמת בית החולים אסותא באשדוד, מובן מאליו, אבל אני חושב שמה שקורה בדרום מבחינת בריאות, גם בית חולים אסותא, הוא טיפה בים.

<אריה אורנן: בית חולים באשקלון, במתקנים לא ממוגנים, זה דבר שזועק לשמים.

<אריה אורנן: זכורני, אם אני לא טועה, ב"עופרת יצוקה", דיברתי עם אחיות הקשר של מכבי בבית החולים והן אומרות לי, "תשמע, אתה לא יודע, אנחנו פה תחת המטחים האזעקות וההרגשה שלנו היא שאנחנו כמו ברווזים במטווח".

<אריה אורנן: לקחתי את הרכב, עזבתי את מה שהיה אז ממוגן, המשרד שלי בבאר שבע ונסעתי לבית החולים.

<אריה אורנן: אמרתי אחרי זה בבית שלא שמעתי מעולם כזאת שתיקה מחרישת אוזניים כשהתהלכתי ברחוב הראשי של בית החולים ברזילי, היה פשוט שקט מחריש אוזניים כשאנשים מצפים שהפצצה הבאה תיפול שם באזור ללא שום הגנה.

<אריה אורנן: אני חושב שמגיעה לתושבי הנגב ולתושבי הדרום רפואה יותר טובה, רפואה הרבה יותר בטוחה במתקנים הרבה יותר ממוגנים.

<אריה אורנן: לא ייתכן מצב שבו מישהו מגיע לחדר מיון וחמישה אמבולנסים מחכים בחוץ אחד אחרי השני כי אין מקום , אין מיטה, אין כיסא פנוי כדי להוציא את המטופלים לחדר המיון.

<אריה אורנן: בהחלט אני תומך בקריאה למשרד האוצר לבוא ולחשוב לגמרי שונה ולתת לכל מי שגר במדינה זו ומשרת את המדינה הזו לקבל את המינימום שמגיע לו.

מכלוף מיקי זוהר: בהחלט.

מכלוף מיקי זוהר: אני חייב לומר, לפני שאני אאפשר לשר לומר את הדברים לסיכום, שאין פה בעיה עם מדיניות המשרד.

מכלוף מיקי זוהר: מדניות משרד הבריאות היא חלוקת משאבים צודקת ותמיכה בפריפריה, זו מדיניות המשרד, אבל כדי ליישם את המדיניות הזו צריך משאבים.

מכלוף מיקי זוהר: לכן הבעיה כרגע מצויה במשרד האוצר ועל כך אנחנו ניאבק, שיהיה שינוי בסדרי העדיפויות של האוצר לגבי תקציבים.

מכלוף מיקי זוהר: אדוני השר, דברים ממך, אם אפשר איזו בשורה גם.

יעקב ליצמן: קודם כל אני רוצה להגיב על כמה דברים ששמענו כאן.

יעקב ליצמן: לגבי הדברים של חבר הכנסת גליק, שאמר שצריך משהו לטווח ארוך, בגלל זה הודעתי קודם שבמקרה היום לפני הצהריים חתמנו על הסכם עם עיריית באר שבע על המגרש לבית החולים החדש.

יעקב ליצמן: בית החולים, אגב, ייקרא על שם שמעון פרס ובית חולים החדש זו בשורה שאנחנו מביאים מיטות חדשות לדרום.

יהודה גליק: כאיש באר שבע אני יכול רק לשמוח על כך.

יעקב ליצמן: אגב, אנחנו אותו הדבר גומרים בצפון, בקריית אתא, בצומת, שגם לצפון יהיה בית חולים חדש.

יעקב ליצמן: אז אלה הדברים לגבי העתיד, שאנחנו כן רואים את זה.

יעקב ליצמן: זה כמובן לוקח הרבה זמן, זה תכנון ועוד כל מיני דברים אבל שם בבאר שבע היה ויכוח על פיסת קרקע, דרשנו יותר והגענו להסכמה.

יעקב ליצמן: אני רוצה להבהיר דברים ברורים.

יעקב ליצמן: משרד הבריאות הגיע להסכם ואני משבח את ההסכם עם משרד האוצר.

יעקב ליצמן: אני רוצה יותר מיטות, אני הייתי רוצה יותר, אבל אני לא יכול להגיד לוועדה שקיפחו אותנו, נתנו.

יעקב ליצמן: כמובן במסגרת תקציב, במסגרת המגבלות שיש, נתנו לנו.

יעקב ליצמן: אני חייב לשבח אותם.

יעקב ליצמן: אני אהיה פייר איתם על אף הדברים ואני מניח שפה ושם תהיה ביקורת למה אני משבח אותם, אני משבח אותם, הם אנשים רציניים, הם יודעים גם כן, הכול במסגרת, אני בהחלט רוצה מיטות, אני רוצה כל מיני דברים אחרים, יש על זה דיון אז אני אשמח אם יביאו לי.

יעקב ליצמן: אנחנו בתקופה הקרובה עושים כל מיני דברים חדשים.

יעקב ליצמן: למשל, אנחנו כרגע הולכים להודיע על פול טיימרים, דהיינו לקחת בכל בית חולים בכל הארץ, בעיקר בפריפריה, רופאים שכל העבודה שלהם תהיה אך ורק בבית חולים, לא יעבדו בחוץ.

יעקב ליצמן: על זה אנחנו צריכים לתת להם משכורת גדולה, אבל התנאי יהיה שהם חייבים להיות בכירים ביותר ובכירים, לא סטז'רים ולא מתמחים.

יעקב ליצמן: בימים אלה, בשבוע שעבר, בסוף השבוע, עשיתי דבר חדש.

יעקב ליצמן: בגלל העומס בחדרי המיון אני מחייב כל חדר מיון לעשות צג אלקטרוני שיהיה כתוב בו כל מי שנכנס, מתי הוא נכנס, מתי הוא יצא וחיברתי את זה ללשכה שלי, לחדר שלי.

יעקב ליצמן: זאת אומרת אחרי שאני נכנס עם ברכת בוקר טוב למשרד, אני לוחץ על המחשב שמעולם לא פתחתי אותו עד הרגע הזה, על השולחן שלי יש מחשב, התקינו את זה בשבוע שעבר, היום גמרו את הדברים, אני בודק אוטומטי, למה הוא מחכה 9 שעות, מה הוא עושה.

יעקב ליצמן: זה ביקור הפתע הכי טוב, על המקום.

יעקב ליצמן: לא גמרנו את זה עם כל בתי חולים, יש לי רשימה ארוכה של בתי חולים שבהם זה כבר פועל, אני מחכה שיסיימו את כל העבודה ואז יהיה לי פיקוח על זה.

יעקב ליצמן: אנחנו קיבלנו השנה תוספת גדולה של 500 אחיות, זו בשורה גדולה, שלא היה אף פעם.

יעקב ליצמן: זו תוספת.

יעקב ליצמן: אחת הבעיות בפריפריה, שאני לא יודע איך מתמודדים עם זה, יש ברוך השם פילנתרופיה, אנשים תורמים כסף וזו ברכה גדולה, כל המגדלים הגדולים הם ברכה גדולה, אבל רק במרכז, לא בפריפריה.

יעקב ליצמן: צריך לשנות את זה.

יעקב ליצמן: אנשים לא יודעים שבפריפריה הרבה יותר חשוב וזה הרבה יותר רציני, כי שם חסר.

יעקב ליצמן: שם גם צריך, אני לא מזלזל באף אחד, אבל בפריפריה צריך את הפילנתרופיה.

יעקב ליצמן: לכן אני מכאן קורא, לא יודע אם מישהו שומע אותנו או רואה אותנו, אני מניח שכן, זה שידור חי, שמי שרוצה לתרום, אנא, קחו בחשבון את הפריפריה.

יעקב ליצמן: זה חשוב ביותר שיהיה שם, כי לא את הכול הממשלה יכולה לתת.

יעקב ליצמן: דבר אחרון, אני ארצה לנצל את הבמה שאני כבר מדבר בה.

יעקב ליצמן: דיברנו כל הזמן שתוחלת החיים עולה, ברוך השם, אנחנו מספר שש-שבע בעולם בתוחלת חיים.

יעקב ליצמן: אמנם יש בעיה בין פריפריה למרכז, אבל אני חייב להגיד לכם שזה מצטמצם.

יעקב ליצמן: אני מחכה עוד מעט לנתונים שנקבל, אבל בכל זאת יש בפריפריה - - - הפתרון לכל הדברים האלה זה סיעוד.

יעקב ליצמן: אנחנו חייבים לתת סיעוד למבוגרים וזה צריך להיות ממשלתי.

יעקב ליצמן: לא יעזור וזה יהיה, אם זה לא יהיה בתקופתי זה יהיה עם מי שיבוא אחריי.

יעקב ליצמן: זה חייב להיות וזה יהיה.

יעקב ליצמן: אין מנוס כי האוכלוסייה מתבגרת וזו הבעיה הבוערת בדור הזה.

יעקב ליצמן: לכן אני קורא לכולם, רבותיי, אני מדבר אל חברי כנסת, תעזרו לי לקבל את הסיעוד.

יעקב ליצמן: תודה רבה.

מכלוף מיקי זוהר: בהחלט, אדוני, אנחנו נפעל להשגת המשאבים והמשרד ימשיך במדיניות החשובה שהוא נוקט בה.

מכלוף מיקי זוהר: מסקנות הדיון להיום: אחת.

מכלוף מיקי זוהר: הוועדה מודה לשר הבריאות על כיבוד הוועדה בנוכחותו.

מכלוף מיקי זוהר: הוועדה בראשותי מברכת את הרב חבר הכנסת יעקב ליצמן, שר הבריאות, על מדיניות המשרד בראשותו לצמצום פערים בבריאות בכלל ובין הפריפריה למרכז בפרט ועל התחרות השוויונית שהוא מנהיג בין בתי חולים השונים.

מכלוף מיקי זוהר: שתיים, הוועדה דורשת משר האוצר לפעול באופן מיידי להרחבת המשאבים התקציביים לבריאות ולהקצות את התקציב הראוי לתוספת תקנים ומיטות, למינימום של 3,000 מיטות ונטו מיטות לחולים, לא למשפחה, אלא נטו מיטות לחולים.

מכלוף מיקי זוהר: שלוש, הוועדה רואה במשרד האוצר ובשר העומד בראשו כמי שפועל בסוגיה זו בניגוד לעמדות חברתיות של משרד הבריאות ושל השר העומד בראשו, מדיניות של צמצום פערים בבריאות בכלל ובין הפריפריה למרכז בפרט.

מכלוף מיקי זוהר: ארבע, הוועדה דורשת ממשרד האוצר לפעול באופן מיידי לדיון דחוף עם נציגי האוצר לחשיבה מחודשת ולביצוע האמור בהחלטות הדיון שהתקיים כאן היום ואנחנו מבקשים לעשות את זה באופן מיידי.

מכלוף מיקי זוהר: תודה, הישיבה נעולה.